[{"text_idx": "#000029", "text": "Un o sgil-effeithiau\u2019r cyfnod o alaru oedd na chafwyd unrhyw gyhoeddiadau gan lywodraeth newydd y DU a bod busnes seneddol arferol wedi\u2019i atal dros dro, felly roedd hi bron yn ddiwedd y mis cyn i\u2019r Canghellor newydd, Kwasi Kwarteng, ddatgelu\u2019r hyn a elwir y digwyddiad cyllidol mwyaf ers cenhedlaeth gyda\u2019r teitl camarweiniol \u2018mini-gyllideb\u2019. Cafodd \u2018Cynllun Twf\u2019 y Canghellor ymateb cymysg, o frwdfrydedd cadarnhaol i bron anghrediniaeth negyddol, ond mae\u2019n deg dweud ei fod ar y cyfan yn wrthwynebus. Daeth yr ymateb negyddol pwysicaf o du\u2019r marchnadoedd ariannol rhyngwladol, sydd wedi arwain at gynnydd sylweddol yng nghost benthyca\u2019r llywodraeth gyda sgil-effeithiau ar gyfradd sylfaenol Banc Lloegr a chwyddiant yn fwy cyffredinol. Roedd diffyg hyder buddsoddwyr rhyngwladol yng ngallu llywodraeth y DU i fantoli\u2019r cyfrifon cenedlaethol dros amser yn boenus o amlwg. Mae gan y stori honno ffordd bell i fynd, ond mae posibilrwydd real y bydd cynnydd sydyn mewn cyfraddau morgais yn gwneud mwy na gwrthbwyso unrhyw arbedion yn sgil toriadau treth mewn llawer o aelwydydd. Disgwylir cyhoeddiadau cyllidol pellach cyn y Nadolig yn o\u0302l y so\u0302n, ond yn y cyfamser prin yw\u2019r briwsion o gysur yn nhermau costau byw."}]